CELEX: C2004/217/45
Language: da
Date: 2004-08-28 00:00:00
Title: Sag T-200/04: Sag anlagt den 28. maj 2004 af Regionen Autonom delta Sardegna mod Kommissionen for De Europæiske Fællesskaber

28.8.2004   
            
            
               DA
            
            
               Den Europæiske Unions Tidende
            
            
               C 217/24
            
         Sag anlagt den 28. maj 2004 af Regionen Autonom delta Sardegna mod Kommissionen for De Europæiske Fællesskaber
   (Sag T-200/04)
   (2004/C 217/45)
   Processprog: italiensk
   Ved De Europæiske Fællesskabers Ret i Første Instans er der den 28. maj 2004 anlagt sag mod Kommissionen for De Europæiske Fællesskaber af Regione Autonoma della Sardegna ved avvocato Domenico Dodaro.
   Sagsøgeren har nedlagt følgende påstande:
   
               —
            
            
               Det fastslås, at den anfægtede beslutning er ugyldig, for så vidt som den erklærer en støtteordning, som Italien har fastsat i henhold til artikel 5 i regionen Sardiniens lov nr. 22 af 17. november 2000, uforenelig med fællesmarkedet.
            
         
               —
            
            
               Kommissionen for De Europæiske Fællesskaber tilpligtes at betale sagens omkostninger.
            
         Søgsmålsgrunde og væsentligste argumenter:
   I den anfægtede beslutning har Kommissionen fulgt proceduren i artikel 88, stk. 2, EF idet den har erklæret støtte fastsat i henhold til artikel 5 i regionallov nr. 22 vedrørende »støtte til fordel for fåreavlere som følge af kreatursygen kataralsk feber hos får («blue tongue»)« uforenelig med fællesmarkedet. Loven fastsætter en række foranstaltninger til fordel for fåreavlere, som er berørt af sygdommen »blue tongue«.
   Regionen har gjort følgende anbringender gældende til støtte for sine påstande:
   
               —
            
            
               tilsidesættelse af væsentlige formforskrifter for så vidt som den sagsbehandling, Kommissionen har foretaget i forbindelsen med vurderingen af støttens forenelighed, ikke var tilstrækkelig, idet den ikke tog hensyn til de informationer, der var tilgængelige i meddelelsen og efterfølgende uddybet af regionen Sardinien, og navnlig følgende omstændigheder:
               
                           —
                        
                        
                           støtten er ikke bestemt til forarbejdningsvirksomheder, men er udtryk for en nødvendig foranstaltning til supplement af producenternes erstatning for tabt fortjeneste, som følger af den store betydning, som kooperativernes faste omkostninger har for udlodningen af nettoudbyttet
                        
                     
                           —
                        
                        
                           beviset for årsagssammenhængen mellem kreatursygen og den nedsatte fortjeneste nås ikke abstrakt, men afhænger af gennemførelsen i praksis af støtteordningen, som er tilrettelagt på en måde, som skal forhindre, at der tildeles støtte af andre årsager end dem, der følger af »blue tongue«. Begrebet andre hypotetiske årsager end nedsættelse i fortjenesten er ikke tilstrækkeligt underbygget og modsiges af de faktiske omstændigheder, der er blevet meddelt Kommissionen
                        
                     
                           —
                        
                        
                           de kooperativer, som modtager støtte, har ikke let adgang til andre forsyningskilder
                        
                     
         
               —
            
            
               tilsidesættelse af EF-traktatens bestemmelser og af retsprincipper vedrørende dens anvendelse, for så vidt som:
               
                           —
                        
                        
                           Kommissionen har tilsidesat princippet om effektiv virkning ved at undlade at anvende artikel 87, stk. 2, litra b), også selvom de italienske myndigheder ikke har gjort bestemmelsen gældende. Det er sagsøgerens opfattelse, at Kommissionen burde have givet en tilstrækkelig begrundelse for, hvorfor den havde undladt at anvende bestemmelsen. Det ligger fast, at i henhold til princippet om effektiv virkning afhænger anvendelsen af denne bestemmelse ikke af, hvorvidt de italienske myndigheder har gjort bestemmelsen gældende eller ej.
                        
                     
                           —
                        
                        
                           Kommissionen har tilsidesat artikel 87, stk. 3, litra c), for så vidt som den ikke har anerkendt ligheden mellem den foranstaltning, den har fundet uforenelig, og de foranstaltninger, den selv har godkendt i beslutning SG(01) D/285817 af 2. februar 2001 vedrørende artikel 3 i regionallov nr. 22/2000.